Document ID: 32005R0219

KOMISIJOS REGLAMENTAS (EB) Nr. 219/2005
2005 m. vasario 10 d.
iš dalies keičiantis Reglamentą (EB) Nr. 919/94, nustatantį išsamias Tarybos reglamento (EEB) Nr. 404/93 taikymo taisykles, susijusias su bananų gamintojų organizacijomis
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1), ypač į jo 9 straipsnį,
kadangi:
(1)
Komisijos reglamente (EB) Nr. 919/94 (2) buvo nustatytos bananų gamintojų organizacijų pripažinimo sąlygos, o jo I priede numatytas minimalus parduodamos bananų produkcijos kiekis ir minimalus organizaciją sudarančių narių skaičius.
(2)
Reikėtų nustatyti minimalų parduodamos produkcijos kiekį ir minimalų gamintojų skaičių, taikomą Kipro gamintojų organizacijoms.
(3)
Norint atlikti ekonominius uždavinius, paskirtus gamintojų organizacijoms gamybos ir prekybos srityse, padidinti iš prekybos gaunamas pajamas ir pagerinti sektoriaus vadybą, reikėtų skatinti didesnių organizacijų kūrimąsi ir dėl to nustatyti Kiprui aukštas, palyginant su bananų gamyba šiame gamybos regione, narių skaičiaus ir parduodamos produkcijos ribas.
(4)
Todėl Reglamentas (EB) Nr. 919/94 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 919/94 I priedas pakeičiamas taip, kaip nurodyta šio reglamento priede.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 10 d.

Labels: 18
17
6